### Beslutningstema

I denne sag skal der tages stilling til ønske om nedlæggelse af offentlig parkeringsplads ved Toftlund Sport og Fritidscenter, som overdrages til byggeformål.

Der skal ligeledes tages stilling til optagelse af nyt areal som offentlig vej, som erstatning for den nedlagte parkeringsplads.

### Historik

I november 2024 er Lokalplan nr. 162-410 og kommuneplantillæg nr. 129-410 for Bevægelsesområde Toftlund vedtaget.

Planen sætter rammerne for det fremtidige arbejde med udvikling af bl.a. Toftlund Sport og Fritidscenter.

En del af planen omfatter udbygning af idrætsfaciliteter på den nuværende offentlige parkeringsplads, samt etablering af et nyt parkeringsområde, som erstatning.

Gennemførelsen af disse handlinger, kræver godkendelse efter vejloven.

I sommeren 2025 er gennemført en offentlig høring, hvor planerne for nedlæggelse af en del af den offentlige vej, har været fremlagt. Der er ikke modtaget bemærkninger i høringsperioden.

### Sagsfremstilling

Tønder Kommunes Ejendomsafdeling ønsker at opføre nye idrætsfaciliteter på og omkring matrikel 900a [adresse], Toftlund.

En del af byggeriet skal opføres på den nuværende offentlige parkeringsplads, lige nord for idrætscentret. Byggeriet afhænger derfor af, at Tønder Kommune nedlægger og overdrager 3.293 m2 offentlig vej, samt at optagelse af erstatningsarealer og udlægning af disse til parkering godkendes.

Der er fra [adresse] ejendomsafdeling, udtrykt ønske om at få gennemført den matrikulære sag i 2025, så ejerskabsforholdene kan bringes i orden. På nuværende tidspunkt er projektet for den fremtidige offentlige parkeringsplads imidlertid ikke klar. Dette projekt vil blive forlagt senere.

Dette betyder at der, foruden nedlæggelsen og overdragelsen af den nuværende offentlige parkeringsplads, skal tages stilling til at arealoverføre et stykke af matrikel 531 [adresse], Toftlund, hvor der i dag er anlagt en fodboldbane. Dette areal optages som offentlig vej, og der vil på et senere møde fremlægges et detailprojekt, som beskriver indretning af dette areal til parkering. Der sker ligeledes arealoverførsel af den nordlige del af matrikel 494b [adresse], Toftlund, hvor der i dag findes en padelbane. Dette areal vil ligeledes beskrives i den fremtidige projektering af parkerings- og vejforhold i området.

I nærværende sag skal der derfor tages stilling til;

1) Nedlæggelse af 3.293 m2 offentlig vej og overdragelse til den Selvejende Institution Toftlund-hallerne.

2) Optagelse af 7.736 m2 areal til offentlig vej og udlæggelse til offentlig parkeringsplads.

3) Optagelse af 363 m2 areal til offentlig vej.

### Økonomi

Økonomien forbundet med nedlæggelse af nuværende parkering og etablering af nye arealer, afholdes som en del af halprojektet.

Der kan være udgifter forbundet med ændret drift på de kommende parkeringsarealer. Disse vil blive belyst ved en senere fremlæggelse for Teknik & Miljøudvalget, når parkeringsforholdene er færdigprojekteret.

### Lovgrundlag

Lov om offentlige veje.

### Indstilling Direktøren for Teknik, Miljø, Service og beskæftigelse indstiller,

at der nedlægges 3.293 m2 offentlig vej og at arealet overdrages til den Selvejende Institution Toftlund-hallerne,

at der optages 7.736 m2 areal til offentlig vej, som udlægges til offentlig parkeringsplads,

at der optages 363 m2 areal til offentlig vej, og

at indstillingen videresendes til Økonomiudvalget og Kommunalbestyrelsen

### Beslutning

Indstillingen anbefales.